Ganske vist blev Linköping kun nummer fire i den bedste svenske fodboldrække for kvinder, men klubbens danske angriber Pernille Harder har tiltrukket sig stor opmærksomhed for sine gode præstationer gennem sæsonen.

Det fik hun fredag anerkendelse for.

Den 22-årige danske angriber blev kåret til sæsonens mest værdifulde spiller i hele ligaen (MVP), skriver nyhedsbureauet TT.

Årsagen til valget af danskeren forklares således:

- Direkte involveret i halvdelen af alle mål og også arkitekten bag yderligere fuldtræffere. En spiller i verdensklasse med stort drive og enestående blik for spillet.

Den danske landsholdsangriber scorede i sæsonen 17 mål for sin klub i den bedste svenske række.

Her har hun samlet scoret 47 mål i 65 kampe siden skiftet til Linköping fra Skovbakken i 2012.